Imtella' Ġunju 13, 2020 - Aġġornata 13 Ta' Ġunju, 2020 3:46pm Qed tiżdied il-biża' li f'Beijing, iċ-Ċina, tfaqqa' t-tieni mewġa ta' coronavirus wara li kienu rrappurtati numru ta' każijiet ġodda f'suq kbir, li jissupplixxi 80 fil-mija tal-ħaxix u l-laħam kollu fil-belt. Għexieren ta' impjegati li jaħdmu hemm irriżultaw pożittivi għall-virus. Skont l-uffiċjali, instabu traċċi tal-coronavirus fil-post fejn jitqatta' s-salamun impurtat fis-suq Xinfadi. Mal-10,000 persuna, li jaħdmu fis-suq qed isirlhom it-test għall-Covid-19. Uħud miż-żoni fil-madwar reġgħu ngħalqu. Minbarra s-suq, għalqu wkoll is-servizzi tat-trasport u l-iskejjel kif ukoll uħud mill-ispazji pubbliċi prominenti fosthom iċ-Ċentru Nazzjonali għall-Arti Performattiva u t-tempju Lama.